റാഫേല് കോഴ വിവാദം: പഴി ചാരി കോണ്ഗ്രസും ബി.ജെ.പിയും ന്യൂഡല്ഹി: റാഫേല് ഇടപാടുറപ്പിക്കാന് യുദ്ധ വിമാനക്കമ്ബനിയായ ദസോ സുഷേന് ഗുപ്തയെന്ന ഇടനിലക്കാരന് 65 കോടിയോളം രൂപ കോഴ നല്കിയെന്ന ആരോപണത്തില് പരസ്പരം പഴി ചാരി കോണ്ഗ്രസും ബി.ജെ.പിയും. യു.പി.എ സര്ക്കാര് ഭരിച്ചപ്പോഴാണ് കൈക്കൂലി നല്കിയതെന്നാണ് ബി.ജെ.പിയുടെ വാദം. റാഫേല് ഇടപാടിലെ അഴിമതി മൂടിവയ്ക്കാനുള്ള മോദി സര്ക്കാരിന്റെ ശ്രമങ്ങള്ക്കുള്ള തിരിച്ചടിയാണ് പുതിയ വെളിപ്പെടുത്തലെന്നും സ്വതന്ത്ര ഏജന്സി അന്വേഷിക്കണമെന്നും കോണ്ഗ്രസ് ആവശ്യപ്പെട്ടു. കോണ്ഗ്രസ് കമ്മിഷന് പാര്ട്ടി ദസോ കമ്ബനിയുമായി ചര്ച്ച തുടങ്ങിയത് യു.പി.എ ഭരിക്കുമ്ബോഴാണെന്നും കമ്മിഷന് കാര്യത്തിലെ തര്ക്കം മൂലമാണ് ഇടപാട് അന്ന് നടക്കാതിരുന്നതെന്നും ബി.ജെ.പി വക്താവ് സംബീത് പാത്ര ആരോപിച്ചു. റാഫേല് ഇടപാടില് മോദി സര്ക്കാരിനെതിരെ രാഹുല് ഗാന്ധി പച്ചക്കള്ളമാണ് ഉന്നയിക്കുന്നത്. ഇടപാടുമായി ബന്ധപ്പെട്ട് യു.പി.എ സര്ക്കാരില് നിന്ന് സ്വാധീനം ചെലുത്തലും പക്ഷപാതപരമായ നീക്കങ്ങളുമുണ്ടായെന്ന് വെളിപ്പെടുത്തലുണ്ട്. ഇന്ത്യന് നാഷണല് കോണ്ഗ്രസിനെ ഐ നീഡ് കമ്മിഷന് എനിക്കും കമ്മിഷന് വേണം പാര്ട്ടിയായി വിശേഷിപ്പിക്കേണ്ടി വരും. സോണിയാ ഗാന്ധി, രാഹുല് ഗാന്ധി, പ്രിയങ്കാഗാന്ധി, റോബര്ട്ട് വാദ്രഎന്നിവരെല്ലാം കമ്മിഷന്റെ ആളുകളാണ്. എല്ലാ ഇടപാടുകളിലും യു.പി.എ സര്ക്കാര് കമ്മിഷന് വാങ്ങിയിരുന്നു. ഇടനിലക്കാരനായ സുഷേന് ഗുപ്ത അഗസ്റ്റാവെസ്റ്റ്ലാന്ഡ് ഹെലികോപ്ടര് ഇടപാടിലും ആരോപണ വിധേയനായത് യാദൃച്ഛികമല്ല. റാഫേല് ഇടപാടുമായി ബന്ധപ്പെട്ട് രാഹുല് ഗാന്ധി 2019 തിരഞ്ഞെടുപ്പ് വേളയില് ഉയര്ത്തിയ ആരോപണങ്ങള് ചീറ്റിപ്പോയി. സര്ക്കാരിന് തെറ്റുപറ്റിയില്ലെന്ന് സുപ്രീംകോടതിയും സി.എ.ജിയും കണ്ടെത്തിയെന്നും പാത്ര ചൂണ്ടിക്കാട്ടി. അഴിമതി മൂടിവയ്ക്കാന് നീക്കം കോഴ ആരോപണത്തെക്കുറിച്ചുള്ള വിവരങ്ങള് ലഭിച്ചിട്ടും മോദി സര്ക്കാരിന്റെ നിയന്ത്രണത്തിലുള്ള ഇഡിയും സി.ബി.ഐയും അന്വേഷണം നടത്താതിരുന്നത് അഴിമതി മൂടിവയ്ക്കുന്നതിന്റെ ഭാഗമായാണെന്ന് കോണ്ഗ്രസ് വക്താവ് പവന് ഖേര പറഞ്ഞു. രാജ്യസുരക്ഷയും വ്യോമസേനയുടെ താത്പര്യങ്ങളും മോദി സര്ക്കാര് ബലികഴിച്ചു. കോടിക്കണക്കിന് രൂപയുടെ നഷ്ടമാണ് ഖജനാവിനുണ്ടാക്കിയത്. യു.പി.എ 526 കോടി രൂപയ്ക്ക് വില പറഞ്ഞ വിമാനമാണ് 1670 കോടിക്ക് വാങ്ങിയത്. 2018 ഒക്ടോബറില് റാഫേല് ഇടപാടിലെ കമ്മിഷന് രേഖകള് മൗറീഷ്യസ് സര്ക്കാരില് നിന്ന് ലഭിച്ച സമയത്ത് അന്നത്തെ സി.ബി.ഐ മേധാവി അലോക് വര്മ്മയെ അര്ദ്ധരാത്രി നീക്കം ചെയ്തത് അഴിമതി മൂടിവയ്ക്കല് നടപടികളുടെ ഭാഗമായിരുന്നു. 36 മാസമായി ഒരു അന്വേഷണവും സി.ബി.ഐ നടത്തിയില്ല. സ്വതന്ത്ര ഏജന്സിയുടെ അന്വേഷണത്തിലൂടെ മാത്രമെ സത്യം വെളിച്ചത്തു വരൂ. പ്രതിരോധ മന്ത്രാലയത്തില് നിന്നുള്ള നിര്ണായക രേഖകള് ഇടനിലക്കാരന് സുഷേന് ഗുപ്തയ്ക്ക് ലഭിച്ചതെങ്ങനെയെന്നും അയാള്ക്കെതിരെ അന്വേഷണം ഒഴിവായത് എങ്ങനെയെന്നും പുറത്തുവരണം. സുഷേന് ഗുപ്ത ഡല്ഹിയിലെ പ്രമുഖ വ്യവസായ കുടുംബാംഗമായ സുഷേന് ഗുപ്തയ്ക്ക് 46 സര്ക്കാരിലെ ഉന്നതരുമായി അടുത്ത ബന്ധമാണുള്ളത്. മെക്കാനിക്കല് എന്ജിനിയറിംഗ് ബിരുദമെടുത്തത് യു.എസില് നിന്ന്. സിവിലിയന്യുദ്ധ വിമാനങ്ങളുടെ സ്പെയര്പാര്ട്സ് നിര്മ്മിക്കുന്ന പ്രമുഖ കമ്ബനികളുമായി ഇടപാടുണ്ടായിരുന്നു. അഗസ്റ്റാ വെസ്റ്റ്ലാന്ഡ് ഇടപാടിന്റെ ഭാഗമാകുന്നത് അങ്ങനെയാണ്. ആ കേസില് അറസ്റ്റിലായി ജാമ്യത്തിലിറങ്ങിയതാണ്. കടലാസ് കമ്ബനികള് വഴിയാണ് അഗസ്റ്റാവെസ്റ്റ്ലാന്ഡ്, റാഫേല് ഇടപാടുകളില് കോഴ വാങ്ങിയത്.